钦定古今图书集成/明伦汇编/宫闱典/第041卷 > 熹宗张皇后
## 钦定古今图书集成/明伦汇编/宫闱典/第041卷 > 熹宗张皇后

按《明外史后妃传》：熹宗懿安皇后张氏，祥符人，父国
纪，以女贵，封太康伯，见《外戚传》。天启元年四月，册为
皇后。后性严正，数于上前刺客氏、魏忠贤过失，尝召客氏至，欲绳以法。客、魏交恨，遂诬称后非国纪女，几
摇帝听。三年，后有娠，客、魏尽逐其宫人，异己者以所
私宫人承役，竟损元子。帝尝至后宫，后方读书，帝问
“何书？”对曰：“《赵高传》也。”帝默然而出。时宫门有匿名书，
列忠贤逆状，并及其党。忠贤疑出国纪及被逐诸臣
手，阉党邵辅忠、孙杰等欲因此兴大狱，尽杀东林诸
贤，而借国纪以动摇中宫，冀事成则立魏良卿女为
后。刘志选侦知之，首上疏劾国纪，梁梦环继之，会有
沮者乃已。及熹宗大渐，折忠贤逆谋，传位信王者，后
力也。庄烈帝立，上尊号曰懿安皇后。十七年三月，李
自成破都城，后自缢死。顺治元年，合葬熹宗陵。